南康大雪
作者：陳宓
朝代：宋

paragraphs: 嘉定己卯歲，正月十七朝。
新春纔五日，大雪雱以飄。
繽紛七晝夜，冷氣充層霄。
朔風攪宇宙，爆耳驚秋潮。
大厦作小舫，輕舠想浮摇。
江湖本浩蕩，星渚尤多飈。
常時尚閉戶，此日寒殊驕。
行人泊前岸，只尺萬里遥。
誰言民窶貧，積此珠與瑶。
凍死不敢恨，千山長禾苗。
蝗螟永入地，癘疫仍潜消。
我得一笑歸，還家詫漁樵。
作詩紀事實，持付村童謠。